དཔལ་ལྡན་ཟླ་བས་ཚིག་གསལ་སྐབས་བཤད་པ་ལྟར།བདེན་གཉིས་འཐད་ན།སྐྱེ་འཇིག་འཐད།སྡུག་བསྔལ་འགག་པ་སོགས་འཐད་པས་བདེན་བཞི་འགྲུབ།རང་རེར་སྡུག་བསྔལ་ཡོད་པ་ནི་མངོན་སུམ་མྱོང་གྲུབ་ཡིན་ཅིང༌།སྡུག་བསྔལ་དེ་རྒྱུ་རྐྱེན་ལ་བརྟེན་ནས་སྐྱེ་བས་ན་ཀུན་འབྱུང་འགྲུབ།འགོག་ལམ་གཉིས་མྱོང་བས་ངེས་མ་ཐུབ་ཀྱང༌།དྲི་མ་ཟད་རུང་དང༌།དྲི་མ་ཆོས་ཀྱི་དབྱིངས་སུ་ཞི་བའི་འགོག་པ་དང༌།ཐོབ་བྱེད་ལམ་སྟེ་བདེན་བཞི་འཐད།བདེན་བཞི་འཐད་པས་དགེ་འདུན་དང་ཆོས།སངས་རྒྱས་རྣམས་འཐད་པའི་ཚུལ།སྒྲུབ་དང་བདེན་པ་རྣམས་དང་ནི།།སངས་རྒྱས་ལ་སོགས་དཀོན་མཆོག་གསུམ།།ཞེས་པ་ལྟར་ལེགས་པར་བཤད་པའི་སྐབས་སུ།བདེན་གཉིས་མེད་ན་མ་གཏོགས་དཀོན་མཆོག་ངོ་ཐོག་འདུག་སྙམ་དུ་ངེས་ཤེས་སྐྱེས་ཏེ་རྒྱུ་མཚན་ཤེས་ནས་དད་པ་ཐོབ་པའི་སྐབས་འདིར་མི་དེའི་སྐྱབས་འགྲོ་སྤུས་དག་འོང་བ་ཡིན་པ་མ་གཏོགས།བོད་མི་ཡིན་པས་སྐྱབས་འགྲོ་བྱ་དགོས་ཟེར་བ་ལྟ་བུ་བྱས་ན་ནམ་ཡང་མི་འགྲིགས།